છેલ્લા થોડા સમયથી કમ્પ્યુટિંગના ક્ષેત્રે જે ઉથલપાથલ ચાલી રહી છે એ ખરેખર રસપ્રદ છે. કમ્પ્યુટર આખેઆખા રૂમ જેટલી જગ્યા રોકતાં એ જૂના જમાનાને બાદ કરીએ તો હજી થોડા સમય પહેલાં એવી સ્થિતિ હતી કે કમ્પ્યુટર એટલે સીપીયુ, મોનિટર, કી-બોર્ડ અને માઉસનો જમેલો. પછી લેપટોપ, મેકબુક વગેરે આવ્યાં અને પર્સનલ કમ્પ્યુટર જરા વધુ પર્સનલ બન્યાં. પછી, વળી લેપટોપની નાની બહેન જેવી નેટબુક આવી ને પછી અલ્ટ્રાબુક પણ આવી. બીજા છેડે સ્માર્ટફોન કમ્પ્યુટરનું ઘણું બધું કામ કરવા લાગ્યા અને એનો સ્ક્રીન નાનો પડ્યો એટલે આઇપેડ, ટેબલેટ, ફેબલેટ વગેરે આવ્યાં. પછી લેપટોપ અને ટેબલેટ બંનેની જેમ કામ આપે જેવી કન્વર્ટીબલ અલ્ટ્રાબુક્સ પણ આવી. વચ્ચે ગૂગલે ક્રોમબુક નામે નવો ચીલો ચાતરવાની કોશિશ કરી.